הנרי קלאוזנר

הנרי קלאוזנר (25 בדצמבר 1918 - 12 באפריל 2009) היה מוזיקאי, מנצח ומלחין, ממקימי קיבוץ יקום. נודע בכינוי "אבי המקהלות".<ref name=":0"></ref>

== ביוגרפיה ==
קלאוזנר נולד בברלין להלנה ושלמה קלאוזנר. הוא למד לנגן בכינור ושר במקהלת נערים.

כשהיה בן 10 השתתף כזמר באופרה 'אנחנו בונים עיר' שכתב המלחין פאול הינדמית, שהמליץ כי קלאוזנר ילמד בקונסרבטוריון. הוא החל ללמוד מוזיקה, תחילה בקונסרבטוריון ולאחר מכן באקדמיה למוזיקה בברלין. הוא למד ניצוח, תורת המוזיקה וקומפוזיציה. בגיל 13, בהיותו תלמיד באקדמיה, כבר שימש כעוזרו האישי של המלחין נחמיה וינאבר, וניצח לראשונה בחייו על מקהלת תנועות הנוער שמנתה 200 זמרים.<ref name=":1"></ref>

קלאוזנר היה חבר בתנועת השומר הצעיר. בשנת 1935, בעקבות התגברות האנטישמיות בגרמניה, עלה לארץ כחניך השומר הצעיר ובמסגרת עליית הנוער, בראשותה של רחה פריאר, והגיע לחברת הנוער בקיבוץ מזרע. לאחר מכן עבר לקיבוץ ד' באזור חדרה, לימים יקום, והיה ממייסדיו.<ref name=":0" /> אחותו הוברחה לאנגליה. שאר בני המשפחה נותרו בגרמניה ונספו בשואה<ref name=":1" />.

בשנת 1938 לקח חלק בחבורה של מלחינים ומנצחים ישראלים, שהקימו ועדה מוזיקלית לפיתוח מקהלות בראשות נסים נסימוב מקיבוץ מעברות, שלימים יסדה את תנועת המקהלות המאורגנת.

קלאוזנר ייסד מקהלות רבות ביניהן מקהלת קיבוץ יקום, מקהלת חברות הנוער ומקהלות אזוריות עמק חפר,<ref></ref><ref></ref> כפר שמריהו<ref></ref> וחוף השרון. היה חבר בוועדות מוזיקליות של התנועה הקיבוצית, ההסתדרות הכללית, ניהל את מדור המוזיקה של התנועה ואת מחלקת המוזיקה של ההסתדרות ופעל למען הקמת מחלקה למוזיקה במשרד החינוך ונמנה, יחד עם המוזיקאי שלמה קפלן ואהרון צבי פרופס, בין מייסדי ומקימי הזמרייה – פסטיבל בינלאומי למקהלות יהודיות.<ref></ref><ref></ref>

בשנת 1957 ניצח על המקהלה הקאמרית הישראלית בתחרות המקהלות במוסקבה. לאחר שובו כתב את השיר "תחת שמי מוסקבה" ואף שיבץ בו את סיסמת התחרות - "אחווה ושלום".<ref></ref> בעקבות הפסטיבל הוזמן לשנת השתלמות מטעם ממשלת שווייץ.<ref name=":1" /> לאחר ההשתלמות שב ליקום.

קלאוזנר פעל גם כרכז קן השומר הצעיר בירושלים בתקופת מלחמת העצמאות.

קלאוזנר לימד מוזיקה בבתי ספר שונים, ומפעל חייו היה מקהלת חברות הנוער – סיוע בקליטתם בארץ של עולים חדשים צעירים בדרך של יצירת תרבות משותפת. "רציתי להפוך את הילדים לחברה מנגנת, אוהבת לשיר ולהאזין למוזיקה. בהוראת המוזיקה הגשמתי את תורתו של פריץ יידה - חברה מנגנת ושרה", סיפר<ref name=":2"></ref>. הוא ניצח על מקהלת חברות הנוער במשך 35 שנים.<ref></ref>

קלאוזנר נישא לרות, ולהם שלושה ילדים: מאיה, נועה ושאול.

קלאוזנר הלך לעולמו בשנת 2009 ונטמן בבית העלמין יקום. על מצבתו נכתב "מנצח, מוזיקאי, בעל חזון. ממייסדי קיבוץ יקום. שירת חייך מתנגנת בלבנו".<ref></ref>

== יצירותיו ==

=== שירים שהלחין ===

* הייתה השעה יפה לי (מילים: יוסי מלי)
* יבוא דודי (מילים: מן המקורות)<ref></ref>
* נצא השדה (מילים: מן המקורות)
* עורי צפון (מילים: מן המקורות)
* שיר סיום לחג הקיבוץ (מילים: יוסי מלי)

=== שירים שכתב ===

* זמר נעורים (לחן: איסאק אוסיפוביץ' דונאייבסקי)<ref></ref>
* נצא לקרב (לחן: איוואן דזרז'ינסקי)<ref></ref>
* תחת שמי מוסקבה (לחן: ואסילי פאבלוביץ' סולוביוב-סדוי)<ref></ref>

=== שירים שתרגם ===

* אי יפתי (שיר ספרדי מן המאה ה-16)<ref></ref>
* נומה נומה אהובי (מילים: עממי)<ref></ref>
* עלה לרום ירח (מילים: מתיאס קלאודיוס, לחן: יוהאן אברהם פטר שולץ)<ref></ref>
* על הנחל מתפרש הערפל (מילים: פלאגייה סמיונובה, לחן: ולדימיר גריגורייביץ' זכארוב)<ref></ref>
* קומי עורי (מילים: מרטין בהם, לחן: יוהאן שטוירליין)<ref></ref>
* שיר אביב (מילים: קרל סטרוזה, לחן: עממי גרמני)<ref></ref>
* שיר ערבית (מילים: מיכאיל פיליפנקו, לחן: יבגני רודיגין)<ref></ref>

== לקריאה נוספת ==
* שירת מקהלה - הנרי קלאוזנר, תחקיר ועריכה - מירה שחם גולן, יקום: מ. רותם<ref></ref>
* הבה נשירה : ח"ן שנים להסתדרות תשל"ט 1978 / בעריכת הנרי קלאוזנר, סמי צור, ההסתדרות הכללית של העובדים בישראל<ref></ref>
* שירת חיי / הנרי קלאוזנר, עריכה: נעמי אדר<ref name=":2" />
* [https://zemer.nli.org.il/artist/Bait_Lazemer900449572 הנרי קלאוזנר] בספריה הלאומית של ישראל
* [https://m.facebook.com/מקהלת-הקיבוץ-הארצי-150898731617594/videos/הופעה-בערב-לזכר-הנרי-קלאוזנר/661300237733570/ מקהלת הקיבוץ הארצי - ערב לזכר הנרי קלאוזנר] (יוטיוב)

==קישורים חיצוניים==

== הערות שוליים ==

קטגוריה:מנצחים ישראלים
קטגוריה:מוזיקאים ישראלים
קטגוריה:מלחינים ישראלים
קטגוריה:יקום: אישים
קטגוריה:אישים הקבורים ביקום
קטגוריה:ישראלים ילידי גרמניה
קטגוריה:מייסדי קיבוצים
קטגוריה:אנשי העלייה החמישית
קטגוריה:ישראלים שנולדו ב-1918
קטגוריה:ישראלים שנפטרו ב-2009